

C R N A G O R A

AGENCIJA ZA ZAŠTITU LIČNIH PODATAKA

I SLOBODAN PRISTUP INFORMACIJAMA

**Br: 06-11-3191-3/25**

**Podgorica, 29.05.2025.**

Odlučujući po Zahtjevu br. 06-11-3191-1/25 od 23.04.2025. godine, upućenog od strane Ministarstva pravde, kojim se od Agencije za zaštitu ličnih podataka i slobodan pristup informacijama traži mišljenje da li su u skladu sa Zakonom o zaštiti podataka o ličnosti („Sl. List CG“, br. 79/08, 70/09, 44/12, 22/17 i 77/24) odredbe Predloga zakona o izmjenama i dopunama Zakona o sprečavanju korupcije, Savjet Agencije je na sjednici održanoj dana 29.05.2025. godine donio sljedeće

**M I Š LJ E NJ E**

**Predložene odredbe Predloga Zakona o izmjenama i dopunama Zakona o sprečavanju korupcije potrebno je dodatno uskladiti sa Zakonom o zaštiti podataka o ličnosti.**

**O b r a z l o ž e nj e**

Dana 23.04.2025. godine ova Agencija je primila Zahtjev Ministarstva pravde Crne Gore radi davanja mišljenja da li su pojedina predložena rješenja Predloga zakona o izmjenama i dopunama Zakona o sprečavanju korupcije u skladu sa Zakonom o zaštiti podataka o ličnosti – ZZPL.

Postupajući u skladu sa članom 50 stav 1 tačka 3 Zakona o zaštiti podataka o ličnosti (,,Sl. List CG“, br. 79/08, 70/09, 44/12, 22/17 i 77/24) – ZZLP, u kojem se navodi da Agencija daje mišljenja u vezi sa primjenom ovog zakona, Savjet Agencije se prilikom donošenja mišljenja u vezi sa predmetnim pitanjem, vodio isključivo odredbama Zakona o zaštiti podataka o ličnosti, koji u članu 2, stavovima 1 i 2, precizno definiše osnovne principe obrade ličnih podataka.

Naime, ovaj zakon propisuje da se lični podaci moraju obrađivati na pošten i zakonit način, što podrazumijeva da obrada mora biti u potpunosti u skladu sa pravnim normama i načelima zakonitosti i pravičnosti. Takođe, u stavovima 1 i 2 člana 2 Zakona se naglašava da se lični podaci ne mogu obrađivati u obimu većem nego što je potrebno za ostvarivanje svrhe obrade, niti na način koji nije u skladu sa njihovom prvobitnom namjenom. Ova odredba osigurava da prikupljanje i korišćenje ličnih podataka bude strogo ograničeno na ono što je nužno i proporcionalno potrebama koje se žele postići, čime se štite osnovna prava i slobode pojedinaca. Članom 4 ovog Zakona propisano je da se zaštita ličnih podataka obezbjeđuje svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo. Članom 6 Zakona propisuje se da u slučaju kad su namjena ličnih podataka i način njihove obrade propisani zakonom, rukovalac zbirke ličnih podataka određuje se tim zakonom. Obrada ličnih podataka može se vršiti ukoliko za to postoji osnov u zakonu ili uz prethodnu saglasnost lica čiji se podaci obrađuju (član 10 ZZPL). Zakon o zaštiti podataka o ličnosti je sistemskog karaktera što podrazumijeva da ostali zakoni koji propisuju obradu ličnih podataka moraju biti usaglašeni sa istim.

Analizirajući odredbe Predloga zakona o izmjenama i dopunama Zakona o sprečavanju korupcije, s aspekta obrade i zaštite ličnih podataka od posebnog značaja su članovi 13, 14, 17 i 18, s obzirom da bliže propisuju svrhu obrade ličnih podataka, kategorije lica čiji se podaci prikupljaju za određenu svrhu, pravo pristupa podacima, način obrade i korišćenja ličnih podataka kao i zaštitu podataka iz predmetnih Izvještaja.

Članom 13 Predloga zakona o izmjenama i dopunama Zakona o sprečavanju korupcije izvršena je izmjena člana 26 zakona kojim je, u stavu 1 propisana sadržina Izvještaja o imovini i prihodima javnog funkcionera, koje isti unosi u obrazac koji utvrđuje Agencija i objavljuje na svojoj internet stranici. Izvještaj sadrži lične podatke javnog funkcionera, članova zajedničkog domaćinstva, podatke u vezi javne funkcije koju vrši kao i podatke o imovini i prihodima javnog funkcionera i članova zajedničkog domaćinstva iz člana 25 stav 1 ovog zakona u zemlji i inostranstvu.

Članom 14 Predloga zakona o izmjenama i dopunama propisano je da se poslije člana 27 dodaje novi član 27a koji glasi:

„Radi provjere podataka iz Izvještaja, Agencija ima pristup podacima na računima javnog funkcionera i članova zajedničkog domaćinstva iz člana 25 stav 1 ovog zakona kod kreditnih institucija i drugih finansijskih institucija.

Podaci kojima Agencija ostvaruje pristup, u smislu stava 1 ovog člana, su podaci koji se odnose na prilive javnih funkcionera i članova zajedničkog domaćinstva, kao i na njihove štedne račune.

Pravo uvida u podatke iz stava 1 ovog člana ima direktor Agencije, ovlašćeni službenik iz člana 38 stav 1 ovog zakona, kao i službenik Agencije koji prema opisu posla vrši obradu ličnih podataka javnih funkcionera.

Podaci iz stava 1 ovog člana mogu se koristiti samo u svrhu provjere podataka prijavljenih u Izvještaju i u druge svrhe se ne mogu koristiti.

Podaci iz stava 1 ovog člana mogu se čuvati u elektronskoj formi, u bazi podataka Agencije u zaštićenom serveru.

Pristup podacima iz stava 5 ovog člana može se ostvariti samo korišćenjem posebne zaštićene šifre za pristup tim podacima.

Podaci iz stava 1 ovog člana čuvaju se pet godina od dana pribavljanja tih podataka, a podaci iz stava 5 ovog člana deset godina od izvršavanja platne transakcije, odnosno od promjene na računu za plaćanje korisnika platnih usluga, u skladu sa zakonom kojim se uređuje platni promet.

Agencija je dužna da obezbijedi tehničke, kadrovske i organizacione mjere zaštite ličnih podataka, u skladu sa zakonom kojim se uređuje zaštita podataka o ličnosti.

Bliži način pristupa podacima na računima javnog funkcionera i članova zajedničkog domaćinstva iz člana 25 stav 1 ovog zakona kod kreditnih institucija i drugih finansijskih institucija i obrade tih podataka propisuje Ministarstvo.“

Tumačenjem prednje navedenog člana Predloga zakona o izmjenama i dopunama Zakona o sprečavanju korupcije, vezano za provjeru, pristup i zaštitu podataka iz Izvještaja, Savjet Agencije ostaje pri stavu iznijetom u Mišljenju br. 06-11-13336-5/24 od 26.02.2025. godine, upućenom Ministarstvu pravde Crne Gore - Direktorata za krivično i građansko zakonodavstvo, a odnosi se na član 11 Nacrta zakona o izmjenama i dopunama Zakona o sprečavanju korupcije kojim se bliže uređuje pristup podacima iz Izvještaja javnih funkcionera, u kojem se navodi da Agencija za sprečavanje korupcije nema svojstvo zakoskog korisnika ličnih podataka, bez usaglašavanja sa članom 204 Zakona o kreditnim institucijama i definisanja načina pristupa ličnim podacima, saglasno članu 17 i 24 Zakona o zaštiti podataka o ličnosti.

Članom 17 Predloga zakona o izmjenama i dopunama Zakona o sprečavanju korupcije propisano je da se u članu 33, poslije stava 5 dodaju dva nova stava koji glase: „Ako Agencija posumnja da javni funkcioner prenosi imovinu na povezano lice sa javnim funkcionerom, javni funkcioner dužan je da dostavi lične podatke za to lice, u roku i na način koji odredi Agencija.

Predloženi tekst člana 17 je neodređen u pogledu prava povezanog lica u odnosu na obradu podataka, jer termin „ako Agencija posumnja da javni funkcioner prenosi imovinu, itd“, **nije pravno precizan**, **nema dovoljno garancija za treća lica** i **otvara mogućnosti za zloupotrebu i jednostranu primjenu**. Potrebno je preciznije formulisati predloženi tekst sa dodatnim pravnim elementima koje pružaju garancije za adekvatnu i zakonitu obradu podataka. Ovo prvenstveno se odnosi na činjenicu što razlog pokretanja postupka mora biti na osnovu raspoloživih podataka u konkretnom postupku, kada se utvrdi da javni funkcioner prenosi ili je prenio imovinu na povezano lice, može zahtijevati od javnog funkcionera da dostavi lične podatke o tom licu. Lični podaci koji se traže moraju biti isključivo u obimu koji je neophodan radi provjere, a sve to u skladu sa Zakonom o zaštiti podataka o ličnosti, jer u suprotnom ista može dovesti u pitanje princip legitimnosti i proporcionalnosti obrade.

U slučaju iz stava 6 ovog člana „Agencija može od povezanog lica sa javnim funkcionerom zatražiti da dostavi Izvještaj, koji je to lice dužno da dostavi u roku koji odredi Agencija“, postoji proširenje norme na treća lica, odnosno na povezana lica koja su u kontaktu ili imaju odrđenu relaciju sa javnim funkcionerom. Značenje izraza „povezanog lica“ data je u članu 8 stav 1 važećeg Zakona o sprečavanju korupcije u kojem se navodi sljedeće: „Povezano lice sa javnim funkcionerom je srodnik javnog funkcionera u pravoj liniji i pobočnoj do drugog stepena srodstva, srodnik po tazbini do prvog stepena srodstva, bračni i vanbračni supružnik, partner u zajednici života lica istog pola, usvojilac i usvojenik, član zajedničkog domaćinstva, drugo fizičko ili pravno lice sa kojim javni funkcioner uspostavlja ili je uspostavio poslovni, politički i lični odnos.“

U konkretnom slučaju, prednje navedeno značenje izraza je prilično široko definisano i obuhvata ne samo članove porodice, već i lica sa kojima javni funkcioner uspostavlja ili je uspostavio poslovni, politički i lični odnos. Jasna je namjera da se na ovaj način želi spriječiti mogućnost prenosa, odnosno skrivanja imovine ili nekih interesa preko trećih lica. Međutim, važno je napomenuti da ovako široka definicija može da izazove prekomjernu obradu ličnih podataka lica koja nisu javni funkcioneri, i kontradiktorna je sa članom 14 Predloga zakona o izmjenama i dopunama kojom se propisuje, da se poslije člana 27 dodaje novi član 27a koji glasi: „Podaci kojima Agencija ostvaruje pristup, u smislu stava 1 ovog člana, su podaci koji se odnose na prilive javnih funkcionera i članova zajedničkog domaćinstva, kao i na njihove štedne račune“, kao i „podaci iz stava 1 ovog člana mogu se koristiti samo u svrhu provjere podataka prijavljenih u Izvještaju i u druge svrhe se ne mogu koristiti.“

U pogledu prava povezanih lica, može se reći da, predmetni Predlog zakona predviđa proširenje obrade ličnih podataka i na druga povezana lica, što prevazilazi svrhu prikupljanja i obrade podataka koja se odnosi samo na javne funkcionere i članove domaćinstva. Ovako široko postavljena odredba stvara pravnu neusklađenost sa članom 27a koji propisuje ograničenje svrhe korišćenja podataka isključivo za provjeru prijavljenih podataka javnog funkcionera i samo za određeni krug lica koje on prijavi u Izvještaju. Time se otvara pitanje legitimnosti i proporcionalnosti takve obrade prema Zakonu o zaštiti podataka o ličnosti, jer se podaci mogu tražiti od lica koja nisu dužna podnositi izvještaje niti su predmet direktne kontrole.

„U slučaju iz stava 6 ovog člana, Agencija može od povezanog lica sa javnim funkcionerom zatražiti da dostavi Izvještaj, koji je to lice dužno da dostavi u roku koji odredi Agencija.“ Ovo znači da Agencija sada dobija novo dodatno ovlašćenje da zahtijeva lične podatke i imovinske izvještaje od svih povezanih lica, čak i ako to lice nije član porodice ili domaćinstva javnog funkcionera. U konkretnom, u praksi ovdje dolazimo do kontradiktornosti, sa jedne strane, Agencija dobija pravo da traži Izvještaj i podatke od *šireg kruga povezanih lica* (npr. poslovnih partnera), a sa druge strane, predmetnim Predlogom zakona se definiše da će se obrađivati i koristiti samo podaci javnog funkcionera i članova zajedničkog domaćinstva, i to isključivo u svrhu provjere njihovog Izvještaja.

Neusklađenost sa Zakonom o zaštiti podataka o ličnosti se ogleda u neodređenosti u pogledu svrshishodnosti definicije, na način što novi Predlog zakona u član 27a, propisuje da će se „Podaci kojima Agencija ostvaruje pristup se odnose na prilive javnih funkcionera i članova zajedničkog domaćinstva, kao i na njihove štedne račune. Ovi podaci mogu se koristiti samo u svrhu provjere podataka prijavljenih u Izvještaju i u druge svrhe se ne mogu koristiti.“. Nakon navedenog dolazimo do proširenja obrade i pristup podacima se proširuje na ostala povezana lica koja nisu obavezna da prijavljuju imovinu, a nisu obuhvaćena članom 27a. Takođe, u tom smislu i traženje izvještaja i pristup ličnim podacima poslovnih, političkih ili ličnih partnera može dovesti do neproporcionalne i prekomjerne obrade podataka suprotno osnovnim principima zaštite podataka o ličnosti, odnosno načela minimizacije. Predložena odredba osim što je kontradiktorna, ona sama po sebi predstavlja i svojevrsni pravni paradoks, jer novim Predlogom zakona se omogućuje da Agencija za sprečavanje korupcije vrši obradu podataka trećih lica (povezanih lica), ali ne obezbjeđuje jasne mehanizme kontrole, niti ograničava obradu isključivo na svrhu provjere prijavljenih podataka, kao što to čini za javne funkcionere i članove domaćinstva.

U praksi ovo znači, da Agencija može da traži podatke i od osoba koje nisu javni funkcioneri, bez njihovog pristanka, samo zato što su nekada bili u vezi, tj. poslovnom ili drugom vidu odnosa sa funkcionerom. Ta lica nemaju jasno zakonsko pravo niti je uređeno bilo kojim drugim pravnim mehanizmom da mogu biti informisani, odnosno da znaju kako se njihovi podaci koriste, niti da li su zaštićeni kao i podaci javnih funkcionera. Rizik za narušavanje privatnosti je visok, te stoga, potrebno je da se precizno definišu uslovi pod kojima se podaci od „povezanih lica“ mogu tražiti. Prvenstveno voditi računa o jasnom preciziranju vrste i obima podataka, kao i uslovima pod kojima se od povezanih lica (van domaćinstva) može zahtijevati dostavljanje Izvještaja, uz jasne kriterijume za pokretanje takve mjere, pravnu zaštitu za treća lica, kao i ograničenje obrade samo na ono što je strogo neophodno i za konkretan slučaj.

Da bi se izbjegla pravna nesigurnost i moguća zloupotreba ili prekomjerna obrada podataka lica čiji podaci nisu dio prvobitnog Izvještaja potrebno je dodatno usklađivanje člana 8 važećeg Zakona o sprečavanju korupcije i 27a Predloga zakona o izmjenama i dopunama istog Zakona. Mišljenja smo da se zbog postojanja rizika za povredu prava na privatnost, odnosno na nezakonitu obradu podataka istim uvede mehanizam zaštite prava povezanih lica, kao što je pravo na obavještenje, prigovor ili pokretanje postupka za zaštitu prava pred Agencijom za zaštitu podataka o ličnosti.

U članu 18 Predloga zakona, propisano je da se poslije člana 33 dodaje novi član koji se odnosi na upoređivanje prijavljenih prihoda i imovine i rashoda i glasi: „Agencija može pokrenuti postupak upoređivanja prijavljenih prihoda i imovine i rashoda javnog funkcionera i članova zajedničkog domaćinstva iz člana 25 stav 1 ovog zakona od početka obavljanja javne funkcije javnog funkcionera.

Ako Agencija u postupku iz stava 1 ovog člana utvrdi da su prijavljeni prihodi i imovina javnog funkcionera i članova zajedničkog domaćinstva iz člana 25 stav 1 ovog zakona značajno manji od prijavljene i neprijavljene imovine i rashoda javnog funkcionera i članova zajedničkog domaćinstva iz člana 25 stav 1 ovog zakona, teret dokazivanja osnova sticanja imovine i prihoda je na javnom funkcioneru.

Pod značajno manjim prihodima i imovinom podrazumijeva se razlika između prihoda koje su ostvarili javni funkcioner i članovi zajedničkog domaćinstva iz člana 25 stav 1 ovog zakona i prijavljene i neprijavljene imovine i rashoda javnog funkcionera i članova zajedničkog domaćinstva iz člana 25 stav 1 ovog zakona, koja je veća od 50.000 eura.“

Imajući u vidu prednje navedeno, sa aspekta zaštite ličnih podataka, postupak upoređivanja prijavljenih prihoda i imovine i rashoda javnog funkcionera i članova zajedničkog domaćinstva iz člana 25 stav 1 ovog zakona je neprihvatljivo iz razloga što uvid u ukupne rashode/odliv sredstava javnog funkcionera i članova zajedničkog domaćinstva predstavlja prekomjernu obradu ličnih podataka, koja nije u skladu sa principom srazmjernosti i neophodnosti. Obrada ličnih podataka na opisani način predstavlja neproporcionalno miješanje u pravo na zaštitu ličnih podataka, što je suprotno članu 2 stav 1 i 2 Zakona o zaštiti podataka o ličnosti kao i kršenje prava na privatnost pojedinca koje je jedno od odnovnih ljudskih prava zajemčeno Ustavom Crne Gore.

Predložena odredba predstavlja ozbiljno odstupanje od načela srazmjernosti i neophodnosti i nije usklađena sa članom 14 Predloga zakona o izmjenama i dopunama Zakona o sprečavanju korupcije, kojom je propisano da se poslije člana 27 dodaje novi član 27a, te da podaci kojima Agencija ostvaruje pristup se odnose na prilive javnih funkcionera i članova zajedničkog domaćinstva, kao i na njihove štedne račune. U istom članu eksplicitno se navodi da se ti podaci mogu koristiti isključivo u svrhu provjere podataka prijavljenih u Izvještaju, te da ne mogu biti korišćeni u druge svrhe.

Članom 18 istog Predloga zakona, kojim se iza člana 33 dodaje novi član 33a, uvodi se mogućnost da Agencija pokrene postupak upoređivanja prijavljenih prihoda, imovine i rashoda javnog funkcionera i članova njegovog domaćinstva, ukoliko se u tom postupku utvrdi da su prijavljeni prihodi i imovina značajno manji od prijavljenih i neprijavljenih rashoda i imovine, teret dokazivanja zakonitosti sticanja prelazi na javnog funkcionera, ukoliko razlika premašuje iznos od 50.000 eura. U slučaju iz stava 6 člana 17 predloženih izmjena, u vezi sa članom 25 stav 1 Zakona, precizirano je da Agencija može od povezanog lica sa javnim funkcionerom zatražiti da dostavi Izvještaj, koji je to lice dužno da dostavi u roku koji odredi Agencija.

Neusklađenost između predloženih članova 27a i 33a se sastoji u tome, da odredba člana 27a jasno ograničava vrstu podataka koje Agencija smije obrađivati, i to isključivo na podatke o prilivima i štednim računima javnih funkcionera i članova domaćinstva. U tom kontekstu, uvođenje zakonske mogućnosti kontrole rashoda u članu 33a, bez odgovarajućih zaštitnih mjera, predstavljalo bi prekomjernu, odnosno nesrazmjernu obradu suprotno zakonu i stvara pravnu nesigurnost.

Budući da rashodi za razliku od prihoda, nijesu podaci koji se prijavljuju, njihova obrada zahtijeva dodatne zakonske garancije za lice čiji se podaci obrađuju, jer se prilikom kontrole može doći između ostalog i do obrade osjetljivih podataka, kao što su: transakcije koje se odnose na zdravstveno stanje, liječenje ili specijalistički pregledi itd; troškovi povezani sa vjerskim, političkim ili filozofskim uvjerenjima, donacije, članarine i pretplate itd; podaci koji mogu ukazivati na seksualnu orijentaciju ili druge lične navike. Shodno članu 9 stav 1 tačka 7 Zakona o zaštiti podataka o ličnosti, navedeni podaci predstavljaju posebne kategorije, čija obrada je dozvoljena samo pod tačno određenim uslovima iz člana 13 Zakona o zaštiti podataka o ličnosti. Uvođenje kontrole rashoda bez posebnog normativnog mehanizma zaštite podataka nije u skladu sa načelom srazmjernosti i neophodnosti, i može predstavljati povredu prava na privatnost, garantovanog, Ustavom Crne Gore i Zakonom o zaštiti podataka o ličnosti.

Pitanje obrade podataka povezanih lica u konkretnom slučaju, a posebno iz člana 17 stav 6 predmetnog Predloga zakona kojim se Agenciji daje mogućnost da zatraži Izvještaj i od povezanog lica, dodatno se proširuje obim obrade ličnih podataka i to izvan granica jasno propisanih zakonom, što je u koliziji sa članom 27a koji obradu ograničava isključivo na prilive javnog funkcionera i članove domaćinstva.

Ovakvo proširenje kontrole rashoda na lica koja nijesu javni funkcioneri, koji nemaju zakonsku obavezu prijave imovine, dovodi do njihove moguće povrede prava na privatnost, odnosno povrede Zakona o zaštiti podataka o ličnosti. U konkretnom, radi se o obradi suprotno svrsi bez pravnog osnova, iz razloga jer član 27a ne predviđa da se bilo kakvi podaci povezanih lica obrađuju u svrhu provjere Izvještaja, tj. priliva, kao i stvara prostor za neproporcionalnu obradu osjetljivih podataka bez adekvatne kontrole ili garancija. Ovako postavljena odredba uvodi u pravnu nesigurnost i kršenje osnovnih prava lica čiji se podaci obrađuju. Obrada ličnih podataka putem kontrole rashoda nije u potpunosti normativno uređena, jer ne postoje zakonski definisani obim podataka, niti je precizirano kojim se podacima pristupa, što može dovesti do neproporcionalnog miješanja u privatni život, naročito trećih lica, što je u suprotnosti sa Zakonom o zaštiti podataka o ličnosti i međunarodnim standardima.

Predložena zakonska rješenja koja se odnose na proširenje kontrole na rashode javnih funkcionera i članova domaćinstva, kao i mogućnost da se od povezanih lica zahtijeva dostavljanje podataka i imovinskih Izvještaja, predstavljaju ozbiljno proširenje obrade ličnih podataka koja nijesu u skladu sa načelima zakonitosti, srazmjernosti i neophodnosti, te iste dovode do povrede prava na privatnost i zaštitu ličnih podataka kako javnih funkcionera, tako i trećih lica.

Savjet Agencije je stava da predložene odredbe Predloga zakona o izmjenama i dopunama Zakona o sprečavanju korupcije je potrebno dodatno uskladiti, na način da se član 18 kojim se dopunjuje član 33 i dodaje novi član 33a, uskladi sa članom 27a tako što će se precizirati pravni osnov, svrha obrade podataka, vrste i obim obrade, kako za javne funkcionere i članove domaćinstva, tako i za ostala povezana lica. Potrebno je propisati da se obrada može vršiti samo u slučajevima kada postoje nesporne činjenice utvrđene u konkretnom postupku uz prethodnu odluku Agencije i zakonom propisanom obimu obrade ličnih podataka. Precizirati da obrada podataka putem kontrole rashoda se dozvoljava isključivo uz precizno propisane uslove i uz posebne mjere zaštite, a naročito ako se obrada odnosi na osjetljive podatke, kao i dodatno uvesti mehanizme kontrole i zaštite prava trećih lica u skladu sa Zakonom o zaštiti podataka o ličnosti.

Takođe, ističemo da predložene odredbe Predloga zakona o izmjenama i dopunama Zakona o sprečavanju korupcije, uz predložena usklađivanja, mogu biti pravno valjane tek nakon što se izvrši izmjena i dopuna člana 204 Zakona o kreditnim institucijama. Naime, neophodno je precizno regulisati način i uslove pristupa ličnim podacima od strane Agencije za sprečavanje korupcije kako bi iste bile u skladu sa odredbama člana 17 i člana 24 Zakona o zaštiti podataka o ličnosti.

Bez odgovarajuće izmjene i dopune Zakona o kreditnim institucijama, kojom bi se Agenciji eksplicitno priznalo svojstvo zakonskog korisnika ličnih podataka u konkretnom, Agencija za sprečavanje korupcije ne ispunjava uslov zakonitog pristupa tim podacima. Samim tim, bilo kakva obrada ličnih podataka u ovom slučaju bila bi suprotna načelima zakonitosti, svrsishodnosti i srazmjernosti obrade propisanim Zakonom o zaštiti podataka o ličnosti.

Cijeneći naprijed navedeno, Savjet Agencije je mišljenja istaknutog u dispozitivu.

**SAVJET AGENCIJE**

**Predsjednik, mr Željko Rutović**

Dostavljeno:

* Podnosiocu Zahtjeva
* Odsjeku za predmete i prigovore
* a/a